**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**ЁС ЗҮЙ, САХИЛГА ХАРИУЦЛАГЫН БАЙНГЫН ХОРООНЫ**

**01 ДҮГЭЭР САРЫН 29-НИЙ** **ӨДӨР /БЯМБА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | Хуралдааны товч тэмдэглэл: | 1-2 |
| **2.** | Хуралдааны дэлгэрэнгүй тэмдэглэл: | 3-10 |
| Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.01.28-ны өдөр өргөн мэдүүлсэн, **хоёр дахь хэлэлцүүлэг,**санал, дүгнэлтээ Төсвийн байнгын хороонд хүргүүлнэ/ | 3-10 |

***Монгол Улсын Их Хурлын 2022 оны ээлжит бус чуулганы***

***Ёс зүй, сахилга хариуцлагын байнгын хорооны***

***01 дүгээр сарын 29-ний******өдөр /Бямба гараг/-ийн***

***хуралдааны товч тэмдэглэл***

Ёс зүй, сахилга хариуцлагынбайнгын хорооны дарга Б.Бат-Эрдэнэ ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Ёс зүй, сахилга хариуцлагын байнгын хорооны дарга Б.Бат-Эрдэнэ, Улсын Их Хурлын гишүүн Ш.Адьшаа, Б.Баттөмөр, Л.Энх-Амгалан нар “Их эзэн Чингис хаан” танхимд биечлэн, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд* *ирвэл зохих 10 гишүүнээс 9 гишүүн цахим хуралдааны программын ирцэд бүртгүүлж, 90.0 хувийн ирцтэйгээр хуралдаан 10 цаг 33 минутад Төрийн ордны “Их эзэн Чингис хаан” танхимд эхлэв.*

*Эмнэлгийн чөлөөтэй: Б.Бейсен.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.01.28-ны өдөр өргөн мэдүүлсэн,****хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Сангийн яамны Төрийн нарийн бичгийн дарга Ж.Ганбат, мөн яамны Төсвийн хөрөнгө оруулалтын газрын дарга Ч.Чимидсүрэн, Хөгжлийн санхүүжилтийн газрын дарга И.Батхүү, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Макро эдийн засгийн бодлогын хэлтсийн дарга Ж.Ганбаяр, Төсвийн хөрөнгө оруулалтын газрын төслийн зөвлөх Р.Хангал, Нийгмийн даатгалын ерөнхий газрын дарга Д.Зоригт, мөн газрын Бодлогын хэрэгжилт, судалгааны газрын дарга Ц.Ганцэцэг

нар “Их эзэн Чингис хаан” танхимд биечлэн, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, Авлигатай тэмцэх газрын Тамгын газрын дарга З.Баасанням нар цахимаар тус тус оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Ёс зүй, сахилга хариуцлагын байнгын хороо хариуцсан ахлах зөвлөх Х.Энэбиш, референт Ц.Энх-Амгалан, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн зөвлөх М.Солонго, референт С.Төрмөнх, мөн газрын Хяналт шалгалтын хэлтсийн референт Х**.**Хэрлэн **нар байлцав.**

Төсвийн төслийн талаар Улсын Их Хурлын гишүүн, Боловсрол, шинжлэх ухааны сайд Л.Энх-Амгалан “Их эзэн Чингис хаан” танхимаастанилцуулав.

Байнгын хорооны дарга Б.Бат-Эрдэнийн тавьсан асуултад Авлигатай тэмцэх газрын Тамгын газрын дарга З.Баасанням цахимаар хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Ш.Адьшаа Төсвийн байнгын хорооны хуралдаанд танилцуулахаар тогтов.

Байнгын хорооны *х*уралдаанаар 1 асуудал хэлэлцэв.

*Хуралдаан 25 минут үргэлжилж, 10 гишүүнээс 9 гишүүн хүрэлцэн ирж, 90.0 хувийн ирцтэйгээр 10 цаг 58 минутад өндөрлөв.*

**Тэмдэглэлтэй танилцсан:**

ЁС ЗҮЙ, САХИЛГА

ХАРИУЦЛАГЫН БАЙНГЫН

ХОРООНЫ ДАРГА Б.БАТ-ЭРДЭНЭ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ ЁС ЗҮЙ, САХИЛГА ХАРИУЦЛАГЫН БАЙНГЫН ХОРООНЫ**

**01 ДҮГЭЭР САРЫН 29-НИЙ ӨДӨР /БЯМБА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Бат-Эрдэнэ:** Байнгын хорооны эрхэм гишүүдийн энэ өдрийн амар амгаланг айлтгая.

Дэлхийн эрүүл мэндийн байгууллага, Засгийн газар, Улсын онцгой комисс, мэргэжлийн байгууллагуудаас КОВИД- 19 цар тахлын онцгой нөхцөл байдалтай холбогдуулан гаргасан зөвлөмж, шийдвэрийг баримтлан Монгол улсын Их Хурлын чуулганы хуралдааны дэгийн тухай хуульд заасан онцгой нөхцөлд хэрэглэх цахим хуралдааны дэгийн дагуу 2022 оны 1 дүгээр сарын 29-ний өдрийн Ёс зүй, сахилга хариуцлагын байнгын хорооны хуралдаанд гишүүд танхимаар болон цахим программыг ашиглан оролцож байна.

Байнгын хорооны хуралдаанд оролцож байгаа гишүүдийн ирцийг танилцуулъя. Бат-Эрдэнэ Хэнтий аймаг 18 дугаар тойрог ирсэн, Ш.Адьшаа томилолттой байгаа юм байна. Баян-Өлгий аймаг 2 дугаар тойрог Хавдисламын Баделхан цахимаар оролцож байна. Баагаагийн Баттөмөр Дархан-Уул аймаг 19 дүгээр тойрог чөлөөтэй байна. Б.Баярсайхан Завхан аймаг 9 дүгээр тойрог цахимаар оролцож байна. Б.Бейсен Баян-Өлгий аймаг 2 дугаар тойрог шалтгаан хэлээгүй хуралдаан дээр ирээгүй байна, Бейсен эмнэлгийн чөлөөтэй гэж байна. Сандагийн Бямбацогт гишүүн Ховд аймаг 16 дугаар тойрог цахимаар оролцож байна. Жамьяны Мөнхбат Архангай аймаг 1 дүгээр тойрог, цахимаар оролцож байна, Л.Энх-Амгалан гишүүн Хөвсгөл аймаг 17 дугаар тойрог танхимаар биечлэн оролцож байна. Б.Энхбаяр гишүүн Баянзүрх дүүрэг 22 дугаар тойрог шалтгаанаа хэлээгүй байна, ирнэ гэж байна.

Улсын Их Хурлын тухай хуулийн дагуу байнгын хороонд оролцож байгаа гишүүдийн ирцийг сонгогдсон аймаг, тойрог, нэрээр нь танилцуулж дууслаа. Баагаагийн Баттөмөр гишүүн хуралдаандаа танхимаар биечлэн хүрэлцэн ирлээ.

Байнгын хорооны гишүүдийн олонх хүрэлцэн ирж байнгын хорооны ирц бүрдсэн тул байнгын хорооны 2022 оны 1 дүгээр сарын 29-ний өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Хэлэлцэх асуудал нэг асуудал байна. Монгол улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төсөл Засгийн газар 2022 оны 1 сарын 28-ны өдөр өргөн мэдүүлсэн, хоёр дахь хэлэлцүүлэг. Санал дүгнэлтээ Төсвийн байнгын хороонд хүргүүлнэ.

Хэлэлцэх асуудлаар саналтай гишүүд байна уу? Танхимаар алга байна. Цахимаар оролцож байгаа гишүүдээс саналтай гишүүд байна уу? Алга байна. Саналтай гишүүн байхгүй тул хэлэлцэх асуудалдаа орно.

Монгол улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслийн хоёр дахь хэлэлцүүлгийг хэлэлцэж эхэлье.

Хуралдаанд оролцож байгаа ажлын хэсгийн гишүүдийг танилцуулна. Ажлын хэсгийн гишүүд Мөнгөнчимэг Сангийн дэд сайд байна уу? Сангийн яам чинь яагаад алга байдаг бил ээ? Сангийн яамны Төрийн нарийн бичгийн дарга Д.Ганболд байна тийм ээ. Чимэдсүрэн Сангийн яамны Төсвийн хөрөнгө оруулалтын газрын дарга, И.Батхүү Сангийн яамны Хөгжлийн санхүүжилтийн газрын дарга ирсэн байна. Б.Сүх-Очир Сангийн яамны Санхүүгийн бодлогын газрын дарга ирээгүй байна. З.Энх-болд Сангийн яамны Хууль, эрх зүйн газрын дарга бас ирээгүй байна. Г.Золбоо Сангийн яамны Төсвийн нэгтгэлийн хэлтсийн дарга ирсэн байна. М.Санжаадорж Сангийн яамны Төсвийн зарлагын хэлтсийн дарга ирсэн байна. Б.Тэлмүүн Сангийн яамны Орлогын хэлтсийн дарга ирсэн байна. Б.Одонтуяа Сангийн яамны Өрийн удирдлагын хэлтсийн дарга ирээгүй байна. С.Тулга Сангийн яамны Санхүүгийн хөрөнгийн удирдлагын хэлтсийн дарга бас ирээгүй. Ж.Ганбаяр Сангийн яамны Макро эдийн засгийн бодлогын хэлтсийн дарга ирсэн байна. Сангийн яамны Төсвийн хөрөнгө оруулалтын газрын ахлах мэргэжилтэн Дэлгэржаргал, Сангийн яамны Төсвийн хөрөнгө оруулалтын газрын төслийн зөвлөх Р.Хангал тэнд ирсэн байна. Хөдөлмөр, нийгмийн хамгааллын яамнаас А.Ариунзаяа Хөдөлмөр, нийгмийн хамгааллын сайд ирсэн байна. Г.Өнөрбаяр Хөдөлмөр, нийгмийн хамгааллын яамны Төрийн нарийн бичгийн дарга цахимаар оролцож байгаа. Д.Зоригт Нийгмийн даатгалын ерөнхий газрын дарга, Ц.Ганцэцэг Нийгмийн даатгалын ерөнхий газрын бодлого хэрэгжилт судалгааны газрын дарга, А.Хишигбаяр Хөдөлмөр, нийгмийн хамгааллын яамны Бодлого төлөвлөлтийн газрын дарга, З.Занданбат Монгол улсын Ерөнхий аудитор, Б.Баатарзориг Төрийн албаны зөвлөлийн дарга, Ж.Эрдэнэбат Төрийн албаны зөвлөлийн ажлын албаны дарга, Баасанням Авлигатай тэмцэх газрын Тамгын газрын дарга. Авлигатай тэмцэх газрын улсууд цахимаар юм уу? Энэ яагаад биечилж оролцдоггүй юм бэ. Я.Сарансүх Монгол улсын Ерөнхий аудиторын орлогч уу? Ажлын хэсгийг танилцууллаа.

Монгол улсын 22 оны төсвийн тодотголын төслийн талаарх танилцуулгыг Энх-Амгалан сайд хийнэ. Таныг микрофонд урьж байна. Энх-Амгалан сайдын микрофоныг өгөөрэй. Картаа бүртгүүлчихсэн байгаа даа.

**Л.Энх-Амгалан:** Байнгын хорооны дарга, эрхэм гишүүд ээ,

Монгол улсын Засгийн газраас Монгол улсын 22 оны төсвийн тухай хуульд өөрчлөлт оруулах тухай, Нийгмийн даатгалын сангийн 22 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг 22 оны 1 сарын 28-ны өдөр Монгол улсын Их Хуралд өргөн мэдүүллээ.

Коронавируст халдварт цар тахлын нөлөөгөөр дэлхий нийт сүүлийн 2 жилийн хугацаанд эрүүл мэнд, нийгэм эдийн засгийн хүндхэн сорилтуудтай нүүр тулж байна.

Манай улсын хувьд ч эдийн засгийн хүндхэн нөхцөл байдалд санхүү, төсвийн бүхий л боломж нөөцөө дайчилж, иргэдийнхээ эрүүл мэнд, орлогыг хамгаалах аж ахуйн нэгжүүдээ дэмжих, эдийн засгаа сэргээх нийт 6.9 их наяд төгрөгтэй тэнцэх хэмжээний арга хэмжээг цогцоор нь авч хэрэгжүүллээ.

Монгол улсын Ерөнхийлөгчөөс ахмад настны тэтгэврийг нэмэгдүүлэхэд чиглэсэн тодорхой шийдлийг дотоод нөөц бололцоогоо дайчлан яаралтай боловсруулж, үе шаттай авч хэрэгжүүлэх ажлыг Монгол улсын Засгийн газарт чиглэл болгосонтой холбогдуулан Төсвийн тухай хуулийн 34 дүгээр зүйлийн 34.1.4-т заасны дагуу төсвийн тодотголын төслийг боловсрууллаа.

Тэтгэвэр нэмэгдүүлэхдээ нэгдсэн төсвийн нийт алдагдлын хэмжээг өөрчлөхгүйгээр, төсвийн ерөнхийлөн захирагч нарын төсөв хооронд зохицуулалт хийх замаар улсын төсвийн зарлагыг бууруулах, мөн дүнгээр нийгмийн даатгалын тэтгэврийн сангийн тэтгэвэр зарцуулах эрхийг нэмэгдүүлэх замаар шийдвэрлэхээр төлөвлөлөө.

Байнгын хорооны дарга, эрхэм гишүүд ээ,

Өндөр настны тэтгэврийн нэмэгдэлтэй уялдуулан Монгол улсын Засгийн газраас боловсруулж Улсын Их Хуралд өргөн мэдүүлсэн Монгол улсын Засгийн газраас Монгол улсын 22 оны төсвийн тухай хуульд өөрчлөлт оруулах тухай, Нийгмийн даатгалын сангийн 22 оны тухай хуульд, 22 оны Төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг хэлэлцэн шийдвэрлэж өгөхийг хүсье.

**Б.Бат-Эрдэнэ:** Энх-Амгалан сайдад баярлалаа. Хуулийн төслийн танилцуулгыг хийлээ. Хууль санаачлагч болон байнгын хорооны өөрийн эрхлэх асуудлын хүрээнд хамаарах төсвийн ерөнхийлөн захирагч нараас асуулт асуух гишүүн байна уу? Цахимаар байна уу? Ирээгүй байн. Гишүүд алга байна.

Би нэг зүйл асууя. Надад нэг асуулт байна. Энэ тэтгэврийг нэмэгдүүлэхтэй холбоотой Засгийн газраас өргөн барьсан хуулийн төслийн анхны хэлэлцүүлгийг Улсын Их Хурал 1 сарын 28-ны өдрийн Улсын Их Хурлын нэгдсэн чуулганаар хийсэн. Тэгээд энэ хэлэлцүүлгийн үеэр олон хүмүүс холбогдож санал хүсэлт тавилаа. Ариунзаяа сайд, Энх-Амгалан сайд хоёр хариулт өгөөч, нэг нь тодорхой. Тухайлах юм бол 490 мянган төгрөгийн тэтгэвэр авч байгаа хүн 500 мянган төгрөгт хүргэхээр нь гэхээр зэрэг би 10 мянган төгрөгийн тэтгэврийн нэмэгдэл авах гээд байна. Ингээд дээш нь 500 мянган төгрөгөөс дээш тэтгэврийг 15 хувиар нэмэгдүүлнэ гэдэг чинь дахиад нөгөө энэ тэтгэврийн одоо ялгаатай байдал, зөрүүг ойртуулах биш харин одоо улам нэмэгдүүлэх ийм нөхцөл бий болоод байна.

Өндөр тэтгэвэр тогтоолгосон хүмүүсийн тэтгэврийн нэмэгдэл бол өндөр хэмжээнд нэмэгдэхээр ийм зөрүү гараад байна гэдэг ийм асуудлыг олон хүн тавьж байна л даа. Энэ бол зөвхөн надад юм уу, эсвэл өнөөдөр энэ байнгын хороон дээр яригдаж байгаа асуудал биш, бүх л байнгын хороон дээр одоо яригдаж байгаа байх. Тэгээд энэ талаар Засгийн газар ямар байр суурь, санал байгаа юм бэ? Зарим нь бол ер нь өмнө нь тэтгэвэрт гарчихсан энэ цэргийн тэтгэвэрт гарчихсан бусад хүмүүсийн хувьд бол санал, онол хэлж байгаа, гомдолтой байгаа ийм зүйлүүдийг бол хэлж байна.

Халамжийн тэтгэврийг 188 мянган төгрөг болгочихсон байсан. Энэ нэлээн хэл ам, шүүмжлэл дагуулсан. Энийг ямар хэмжээнд өөрчилсөн бэ? Энэ дээр нэг тодорхой, тодорхой мэдээллийг та бүхэн өгчих бололцоо байх уу гэж.

Ариунзаяа сайд. Ариунзаяа сайдын 2 номерын микрофоныг нээж өгье. 2 номерын микрофон.

**А.Ариунзаяа:** Байнгын хорооны дарга Бат-Эрдэнэ гишүүний асуултад хариулъя. Тэтгэврийн нэмэгдлийн хувьд Засгийн газрын үйл ажиллагааны хөтөлбөр мөн түүнчлэн одоо дэвшүүлсэн намын мөрийн хөтөлбөр гэх мэтчилэн шат, шатны бүхий л бичиг баримтуудад инфляцын түвшинтэй уялдуулан жил болгон тэтгэврийг нэмэгдүүлнэ гэсэн зорилтыг дэвшүүлсэн юм. Энэ жилийн хувьд Оюун-Эрдэнэ Ерөнхий сайд 15 хувиар тэтгэвэр, тэтгэмжийг нэмэгдүүлнэ гэсэн шийдвэрийг гаргасан.Нөгөө талдаа бага тэтгэвэртэй иргэдийн тэтгэврийг 15 хувиар нэмэгдүүлээд 500, бүрэн тэтгэвэр нь 500-гийн доод хэмжээндээ хүрэхгүй байгаа бол 500 мянга руу татна. Хувь тэнцүүлсэн тэтгэвэр нь 400 мянгад хүрэхгүй байвал 400 мянга руу татна гэсэн ийм шийдвэрийг гаргасан байгаа.

Энийг нөгөө талаас нь тайлбарлавал 500-тай ойрхон буюу сая таны хэлсэн жишээлбэл 490 мянган төгрөг авдаг хүн нэн тэргүүндээ эхлээд 15 хувийн нэмэгдэл бодогдож тухайн хүндээ орно гэсэн үг буюу тухайн иргэн одоо надад зөвхөн 10 мянган төгрөг нэмэгдэх гээд байна гэж айж болохгүй. Тухайн иргэн 15 хувиар нэмэгдүүлнэ гэж ойлгоно.

400 мянган төгрөгийн тэтгэвэр авч байгаа хүн 15 мянгаар нэмэгдүүлэхээр энэ нь өөрөө 500 мянгад хүрэхгүй. Ийм учраас тухайн хүмүүсийн буюу одоо 500 мянгаас доош авч байгаа тэтгэвэр авагчийн хувьд 15 хувиар нэмэгдүүлээд 500-даа хүрэхгүй байгаа бол 500-руу нь одоо шууд автоматаар татна гэсэн ийм бодлогын шийдвэрийг гаргасан байгаа. Энэ бол нийт ахмадуудын бараг 80, 90 хувьд нь бол одоо бас хүрэхүйц ийм бодлого байгаа.

Бусад иргэдийн хувьд бол 15 хувиар тэтгэврээ нэмэгдүүлээд явуулах нь зүйтэй. Энэ бол өөрөө тэгш инфляцад мэдэгдэж байгаа өсөлт, нэмэлтийг нь бол оруулж байна гэж ойлгоно. Цааш цаашдаа ч гэсэн одоо жил болгон инфляцын түвшинтэй уялдуулаад нэмэгдүүлээд явах нь бол өөрөө зүйтэй. Халамжийн тэтгэврийг сая та асуулаа халамжийн тэтгэврийн хувьд бол КОВИД-ын үед авч хэрэгжүүлсэн арга хэмжээнүүдийн.../минут дуусав./

**Б.Бат-Эрдэнэ:** 1 минут нэмээд өг Ариунзаяа сайдад.

**А.Ариунзаяа:** КОВИД-ын үед авч хэрэгжүүлж байсан арга хэмжээнүүдийн нэг байсан буюу 20 оны 5 сараас хойш КОВИД-ын хуулийг дагалдуулж 100 мянган төгрөгөөр нэмэгдүүлж 288000 төгрөгөөр өгч байсан. 1 сарын 1-ээс КОВИД-ын хуулийг сунгасан. Одоо бид энэ сунгасантай холбогдуулан дахиад одоо нэмэлтээр 100 мянган төгрөгийг үргэлжлүүлэн олгоё гэдэг шийдвэрийг өчигдрийн Засгийн газрын хуралдаанаар шийдвэр гарсан. Энэ жилдээ 288000 төгрөгөөр үргэлжлүүлэн олгоно. Зөвхөн энэ жилдээ гэдгийг бол бас буруугаар ойлгож болохгүй. Бид 23 оны Төсвийн тухай хуулийг өргөн барихад мөн энэ хэмжээнд нь хадгалах инфляц ямар байх нь вэ энэ жилдээ, түүнээс нь хамаарч бас нэмэгдүүлэх орон зай гарах уу, үгүй юу гэдгийг тухайн үедээ ярина. Ямар ч байсан энэ жилдээ 288000 төгрөг болсон гэдгийг бас хэлье. Баярлалаа

**Б.Бат-Эрдэнэ:** Баярлалаа. Би үргэлжлүүлээд тэр Авлигатай тэмцэх газрын хүмүүс энд ирсэн бол их сайн байсан юм. Танхимаар оролцсон бол. Энэ ямар хүн орж байгаа юм бол? Хариулт өгөх мэдлэг бүхий хүн байна уу? Эсвэл ямар ч чадваргүй хүмүүс оролцож байна уу? Энэ цаана чинь бол ноцтой асуудал яригдаад байна шүү дээ. Харин одоо ээлжит бус чуулган зарлаж байж бид нар иргэдийг төлөөлж байгаа Их Хурлын гишүүдийн хувьд энд Улсын Их Хурлын чуулган, байнгын хорооны хурал дээр энэ холбогдох улсуудад асуудал тавих ийм боломж гарлаа. Энэ чинь Хөгжлийн банкны 841 тэрбум төгрөг салхинд хийсчихсэн байна шүү дээ.

Хөгжлийн банкийг бид нар чинь бараг 10-аад жилийн өмнө байх. Улсын Их Хурлаар байгуулагдахдаа энэ улс орны томоохон төслүүдийг санхүүжүүлнэ. Жигтэйхэн сайхан юм болно л гэж одоо хуулийг нь батлаад бид нар энэ банкийг байгуулж өгч байсан шүү дээ тээ. Тэгээд одоо иймэрхүү байдалтай ингээд тараагаад хаячихсан байж байдаг. Тэгээд харин энэ тэтгэвэр, тэтгэмжийг нэмэгдүүлэх тухай энэ хуулийг хэлэлцүүлэхээр яаралтай ээлжит бус чуулган зарласан учраас энэ асуудлыг яриад байна. Үгүй ээ, энэ Авлигатай тэмцэх газар энэ хууль хяналтын байгууллагууд энэ дээр одоо ямар ажил зохион байгуулах юм бэ?

Би их хурлын чуулган дээр бол би тодорхой хэлсэн. Хамгийн эхэнд өнөөдрийн энэ 20-24 оны Улсын Их Хурлын бүрэн эрхийн хугацаанд энэ Улсын Их Хурлын чуулганд сууж байгаа нөхдүүдээс хэн, хэний оролцоотой компаниуд нь энэ Хөгжлийн банкны хөрөнгө, мөнгийг авсан тэр 841 тэрбум төгрөг чанаргүй зээлийн ангилалд орчхоод алга болчхоод байгаа энэ мөнгөнөөс хэн, хэн авсан юм бэ? Энийг нь тодорхой зарлаа. Энийг нь одоо энэ улс төрийн намын бүлгүүд нь холбогдох газрууд нь энийгээ зарлаа.

Үүний зэрэгцээгээр энэ хуулийн байгууллагууд энийгээ одоо зарла. Энэ хууль хяналтын байгууллагууд та нар бол ингээд нэг хэрэг ярьж байгаа гээд энэ цагаан захтнууд энэ албан тушаалтнуудын хэргийг одоо шалгаж байна, хийж байна. Ингээд прокурор, Авлигатай тэмцэх газрын цагдаа хоорондоо хаясаар, хаясаар байгаад тэгээд сүүлд нь бүр уусгаад. Ингээд бүр юу ч биш болгоод л ингээд замхруулдаг шүү дээ. Энэ замаараа та нар замхруулах гэж байна уу? Энийг яагаад ил тод, нээлттэй зарлаад иргэд олон түмэнтэй бүх талаас нь шаардаж шахаж байгаад энийг цэгц журамд нь оруулж болдоггүй юм бэ? Эхнээс нь дээрээс нь асуудалдаа бид нар ч манлайлал үзүүлэх хэрэгтэй байна шүү дээ. Энэний цаад талд чинь төрийн алба гэдэг бол үнэхээр хүнд байдалд орчихсон шүү.

Төрийн бүх шатанд ажиллаж байгаа, одоо сайхан трико, өмд костюмтай, хослолтой ийм олон залуучууд тэгээд сонирхол нь дандаа өөр. Төсөл, тендер, зөвшөөрөл бүх юманд оролцоод өөрийнхөө хамаарал бүхий бас тийм этгээдүүдийг татаж оролцуулаад. Ингээд шал өөр хөрөнгө, мөнгө завшаад, орлогоо тодорхойлж чадахгүй тансаг хэрэглээтэй ийм бүхэл бүтэн үе, мөнгө хөрөнгөнд шатсан, шүтсэн, шунасан тансаг хэрэглээ рүү хошуурсан ийм бүхэл бүтэн үе энэ дээд талаасаа буруу үлгэртэй байсан учраас ингээд гарлаа шүү дээ.

Одоо энэ жишээгээр явах юм бол энэ улс орон чинь дампуураад дуусна, төр чинь дампуураад дуусна. Тийм учраас энэ хууль хяналтын байгууллагууд энэ дээрээ одоо ямар ажил зохион байгуулах гэж байна аа? Энэ авлигал хээл хахуультай холбоотой хэчнээн асуудлуудыг шалгарч энэ хохирлыг барагдуулав уу? Энэ авлигал хээл хахууль, ашиг сонирхлын зөрчилд оролцсон хэчнээн төрийн албан хаагчид энэ хүмүүстэй ямар хариуцлага тооцов? Ямар ял янх өгөв? Хамгийн эхнийх нь бол энэ Хөгжлийн банкны 841 тэрбум төгрөгтэй холбоотой энэ асуудлуудыг хамгийн эхний ээлжид өнөөдрийн энэ Их Хурлын танхимд байгаа хэн, хэн энд оролцоотой байгаа юм. Энийг нь одоо зарлаж өг өө. Энэ дээр тодорхой хариулт өгч чадах уу?

Энэ Авлигатай тэмцэх газрын дарга Баасанням гэж хүн оролцож байгаа юм байна. Хэн хариулах юм? Микрофон өгөөрэй.

**З.Баасанням:** Та бүхэнд энэ өдрийн мэндийг хүргэе. Авлигатай тэмцэх газрын Тамгын хэлтсийн дарга Баасанням байна. Бат-Эрдэнэ гишүүний асуултад хариулъя. Авлигатай тэмцэх газрын Мөрдөн шалгах хэлтсээс Хөгжлийн банктай холбоотой хэргүүдийг өмнө нь шалгаж нийт 8 үйлдэл, тэрийгээ 8 эрүүгийн хэрэг үүсгэн шалгасан байж байгаад тэндээсээ эхний ээлжийн 8 хэргээ прокурорын хяналтад шилжүүлэн шүүхэд шилжүүлэх саналтайгаар эдгээр 8 хэргийг шилжүүлсэн байгаа.

Жишээ нь үүн дээр тухайн үед Хөгжлийн банкнаас авсан зээлийн зарцуулалт, олголттой холбоотой. Түүн дээр олгохдоо Хөгжлийн банкны тодорхой албан тушаалтнууд албан тушаал, авлига, гэмт хэргийн үйл үйлдэгдсэн эсэх энэ тал дээр 8 гэмт хэргийг шалгаж шилжүүлсэн байгаа. Жишээ нь хамгийн сүүлд энэ дунд Хөгжлийн банкны гүйцэтгэх захирлаар ажиллаж байсан Мөнхбатад холбогдох хэргийг шүүхэд шилжүүлсэн.

Энэ хэрэг дээрээ үндсэндээ Хөгжлийн банк дахь чөлөөт мөнгөн хөрөнгийг арилжааны банканд хугацаатай байршуулах үйл ажиллагааг бие даан шийдвэрлэх, үргэлжилсэн үйлдлээр буцаан татах шаардлагагүй арилжааны банкнууд байршуулсан 102 ширхэг мөнгөн хадгаламжийн хугацааны өмнө буцаан татсанаас хүүгийн орлогыг алдагдуулж Хөгжлийн банканд 3.4 тэрбум төгрөгийн хохирол учруулсан. Мөн худалдан авах ажиллагаанаас 4.9 тэрбум төгрөгийн хохирол учруулсан.

Түүнчлэн албан үүрэг, бүрэн эрх, албан тушаалын байдлаа урвуулан ашиглаж бусдад давуу байдал болгож нөхцөл хангаагүй компанид нийт 17.8 сая юань шилжүүлж их хэмжээний хохирол учруулсан хэргээр шүүхэд шилжигдэн 2021 оны 11 сарын 9-ний өдөр шүүхээс Мөнхбатыг гэм буруутайд тооцож тухайн хэргийг шийдвэрлэсэн байдаг.

Жишээ нь үндсэндээ Хөгжлийн банктай холбоотой зээл олголт, зээл олголтын явцад албан тушаалын гэмт хэрэг үйлдэгдсэн эсэх, өгсөн зээл нь зориулалтын бусаар зарцуулагдсан эсэх асуудал дээр Авлигатай тэмцэх газрын Мөрдөн шалгах хэлтсээс тодорхой мөрдөн шалгах ажиллагаануудыг хийж ирсэн.

Цаашдаа үргэлжлүүлэн бас тодорхой хэргүүд дээр мөрдөн шалгах ажиллагаа явагдаж байгаа. Үүн дээр бол Хөгжлийн банкны гүйцэтгэх захирлаар ажиллаж байсан Батбаярт холбогдох хэрэг одоогоор бас шалгагдан явж байгаа байна.

**Б.Бат-Эрдэнэ:** Баасанням дарга аа. Одоо наадах чинь бол ноцтой асуудал шүү дээ. Одоо ингээд жишээлэх юм бол тэр Хөгжлийн банкны захирлаар өөрийнхөө туслахыг тавиад тэгээд ингээд зээл аваад тараагаад өгчихсөн. Тэгээд ер нь одоо энэ үе үеийн Хөгжлийн банкийг хариуцаж байсан этгээд бол дандаа өөрсдийнхөө гар хөл болсон улсуудыг тавиад. Тэгээд сүүлд нь тэр нэг хэдэн улсууддаа ял өгөөд тэгээд улс хохироод үлддэг.

Та сая бол тэр Мөнхбатыг одоо мөрдөн шалгаад прокурор, хуулийн байгууллага шүүхэд шилжүүлээд шүүхээр одоо ял өгөөд ингээд шийдэгдсэн гэж байна шүү дээ. Үгүй ээ тэгээд тэрний тэр нөхрөө хариуцаж байхдаа хууль бусаар тараагаад өгчихсөн энэ хөрөнгө мөнгийг эргүүлж одоо улсад төвлөрүүлж авах чиглэлээр ямар ажил зохион байгуулав аа? Энэ хохирлыг барагдуулах бодол чинь л хамгийн чухал байна шүү дээ. Тэгээд энэ улсууд чинь 1, 2 хүнийг шоронд оруулсан болоод нэг цөөхөн хэдэн жилээр суулгасан болоод, тэгээд хэчнээн зуун тэрбум төгрөгийг энэ төр ард түмний хөрөнгийг завшаад ингээд дуусдаг ийм юмнаасаа хэзээ салах юм бэ? Нөхдүүдээ. Энд хариулт байна уу Баасанням дарга?

**З.Баасанням:** Одоо хохирол барагдуулсан байдлын талаар бид албан ёсны мэдээллийг байгууллагын сайтаараа эргэж мэдээлье. Энэ дээр тодорхой хохирлуудыг эргэн төлүүлсэн байгаа. Энэ дээр зөвхөн эрүүгийн хэрэг дээрээс гадна бас хэргийн явцад шалгагдаад байгаа эргэн төлөлт нь муу явж байсан зээлийг гэдэг юм уу, энийг бол буцаан төлүүлсэн асуудлууд байгаа. Энийг эргээд тодорхой, ил тод нээлттэй мэдээлэл өгье.

**Б.Бат-Эрдэнэ:** Одоо энийг бол байна шүү дээ, Би өчигдрийн чуулганаас эхлээд би тодорхой хэлээд байгаа шүү. Одоо хамгийн түрүүнд энэ бүрэн эрхийн хугацаанд энэ Улсын Их Хуралд сууж байгаа гишүүдийн хамааралтай авсан компаниудын зээл ямар байгаа юм бэ? Энийг тов тодорхой гаргаж өг өө. Тэгэхгүй та нар ингээд шалгаж байна, үзэж байна. Ингээд прокурорын хяналтад орж шүүх рүү шилжүүлчихсэн. Шүүхээс одоо ял өгөөд л өнгөрсөн гээд. Ингээд л займчуулаад явдаг. Энэ чинь 20 гаран жилийн энэ башир аргаараа та нар ингэж улсын хөрөнгө мөнгийг завчуулж тэрэнд боломж, бололцоо олгож ингэж явж болохгүй ээ. Энэний эсрэг хэдүүлээ энэ Авлигатай тэмцэх газар гээд та нар асар их өндөр цалин, хангамжтай ажиллах бололцоо нөхцөлтэй, хүн хүчтэй ийм хүчирхэг байгууллага та нар одоо өөдтэйхөн ажиллаач ээ.

Санал хураалт явуулж эхэлье. Монгол улсын хоёр 2022 оны төсвийн тодотголын төсөлтэй холбогдуулан зарчмын зөрүүтэй санал гаргах гишүүн байна уу?

Танхимаар алга байна. Цахимаар зарчмын зөрүүтэй саналтай гишүүн байна уу? Ажлын албанаас хэлээрэй алга байна уу хэлээрэй, бүртгэсэн үү? Алга байна. Зарчмын зөрүүтэй санал гаргах гишүүн алга байна. Санал хураалт явуулъя тийм ээ. Санал хураалт явуулахгүй шууд шилжүүлэх үү? Зарчмын зөрүүтэй санал гарч, санал хураалт явагдсангүй.

Төсвийн төслийн хоёр дахь хэлэлцүүлгийг хийсэн талаар байнгын хорооноос гаргах санал, дүгнэлтийг Улсын Их Хурлын гишүүн хэн танилцуулах вэ?

Адьшаа гишүүн Төсвийн байнгын хорооны хуралдаанд танилцуулна.

Монгол Улсын 2022 оны төсвийн тодотголын төслийн хоёр дахь хэлэлцүүлгийг хэлэлцэж дууслаа.

Энэ авлигатай тэмцэх газар, манай байнгын хорооны эрхлэх асуудлын хүрээнд энэ тусгай чиг үүрэг биелүүлж ажиллаж байгаа энэ байгууллагууд анхаарна шүү. Энэ Улсын Их Хурлын нэгдсэн чуулган дээр яригдсан. Энэ нийгэмд асар өндөр хэмжээнд яригдаж байгаа энэ Хөгжлийн банкны 841 тэрбум төгрөгийг завчуулсан. Энэ хулгай, луйвар, дээрмийн асуудалтай бол тавьж эцэхгүй ярина шүү. Баасанням даргаа сонсож байна уу? Сонсож байгаа биз.

Ингээд байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье.

Байнгын хорооны хуралдаанд идэвхтэй оролцсон гишүүддээ баярлалаа. Байнгын хорооны хуралдаан дууслаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР